b'\n_START_ARTICLE_\n\xc5\xa0i\xc5\xa1man I.\n_START_SECTION_\nBolgarski despot in tatarski vazal\n_START_PARAGRAPH_\n\xc5\xa0i\xc5\xa1manova mladost in vzpon na oblast sta slabo dokumentirana. Bil je Kuman, verjetno potomec Kumanov, ki so se naselili v Bolgariji po letu 1241, ko so morali zaradi etni\xc4\x8dnih sporov z Ogri zapustiti Ogrsko kraljestvo. \xc5\xa0i\xc5\xa1manova prva \xc5\xbeena je bila neimenovana h\xc4\x8derka Ane-Teodore in sebastokratorja Petra. Po materini strani je bila vnukinja carja Ivana Asena II. (vladal 1218\xe2\x80\x931241) iz dinastije Asen. V primarnih virih je \xc5\xa0i\xc5\xa1man omenjen kot knez, kralj ali celo car Bolgarije, \xc4\x8deprav je bil njegov edini uradni naslov "despot"._NEWLINE_Po zgodovinarju Johnu V.A. Fineu je \xc5\xa0i\xc5\xa1man vzpostavil svojo oblast v vidinski regiji \xc5\xbee v 1270. letih po smrti prej\xc5\xa1njega gospoda Jakoba Svetoslava. Na polo\xc5\xbeaj vidinskega despota je bil povzdignjen morda kmalu potem, ko je na bolgarski prestol leta 1280 pri\xc5\xa1el Kuman Jurij I. Terter (vladal 1280\xe2\x80\x931292). \xc5\xa0i\xc5\xa1man je bil njegov bli\xc5\xbenji sorodnik ali celo brat._NEWLINE_Srbski nad\xc5\xa1kof Danilo omenja, da je \xc5\xa0i\xc5\xa1manovo ozemlje obsegalo "ve\xc4\x8dino bolgarskega ozemlja" in "sosednjih de\xc5\xbeel". Njegovo ozemlje je bilo v tistem \xc4\x8dasu resni\xc4\x8dno najve\xc4\x8dja samostojna provinca Bolgarije.  Bolgarski zgodovinar Jordan Andreev ocenjuje, da se je njegovo ozemlje raztezalo od \xc5\xbdeleznih vrat na Donavi na zahodu do mest Lom in Vraca na vzhodu. Vladal je tudi na ozemlju severno od Donave v zahodni Vla\xc5\xa1ki (Oltenija)._NEWLINE_Leta 1285 je pritisk Tatarov s severovzhoda prisilil Drugo bolgarsko cesarstvo v politi\xc4\x8dno odvisnost od Nogaj kana, vladarja Zlate horde. V tem \xc4\x8dasu je bilo \xc5\xa0i\xc5\xa1manovo kraljestvo s sredi\xc5\xa1\xc4\x8dem v Vidinu skoraj neodvisno od bolgarskih carjev v Velikem Trnovem. Ostalo je dokaj lojalno bolgarskim carjem in vzdr\xc5\xbeevalo prijateljske odnose s Srbijo.  Leta 1291 je bil tudi \xc5\xa0i\xc5\xa1man prisiljen priznati Nogajevo nadoblast, da bi se lahko uprl vedno ve\xc4\x8djim srbskim pritiskom z zahoda. Tega leta je zdru\xc5\xbeena vojska ogrskega vazala \xc5\xa0tefana Dragutina in njegovega brata, srbskega kralja \xc5\xa0tefana Milutina (vladal 1280\xe2\x80\x931321), uspela odstaviti kumansko-bolgarska plemi\xc4\x8da in \xc5\xa0i\xc5\xa1manova zaveznika Drmana in Kudelina, ki sta vladala v Brani\xc4\x8devem. \xc5\xa0i\xc5\xa1manu ni uspelo odbiti srbske vojske in je bil prisiljen sprejeti srbsko suverenost.\n_START_SECTION_\nPohod proti Srbiji in srbsko vazalstvo\n_START_PARAGRAPH_\n\xc5\xa0i\xc5\xa1man je leta 1292  na Nogajevo spodbudo organiziral velik pohod proti Srbiji.  S podporo tatarskih najemnikov je prodrl globoko na srbsko ozemlje vse do Hvosna na Kosovem. Po neuspe\xc5\xa1nem poskusu osvojitve trdnjave \xc5\xbddrilo pri Pe\xc4\x8di je njegova vojska po\xc5\xbegala samostan \xc5\xbdi\xc4\x8da in se brez osvojenega srbskega ozemlja vrnila v Vidin. Milutinov protinapad je bil ve\xc4\x8d kot uspe\xc5\xa1en. Prodrl je do Vidina in po kratkem obleganju osvojil \xc5\xa0i\xc5\xa1manovo prestolnico. \xc5\xa0i\xc5\xa1manu je uspelo pobegniti preko Donave na tatarsko ozemlje._NEWLINE_Milutin \xc5\xa0i\xc5\xa1manovega  ozemlja ni priklju\xc4\x8dil k svojemu, ampak je s \xc5\xa0i\xc5\xa1manom sklenil zavezni\xc5\xa1tvo in ga imenoval za despota. Zvezo je potrdil s \xc5\xa0i\xc5\xa1manovo poroko s h\xc4\x8derko srbskega mogotca Drago\xc5\xa1a. Sledila je poroka \xc5\xa0i\xc5\xa1manovega sina in kasnej\xc5\xa1ega bolgarskega carja Mihaela \xc5\xa0i\xc5\xa1mana z Milutinovo h\xc4\x8derko Ano Nedo. Resnici na ljubo je treba povedati, da je \xc5\xa0i\xc5\xa1manovo vrnitev na oblast in dinasti\xc4\x8dni poroki diktiral Nogaj in da je tudi Milutin pri\xc5\xa1el pod tatarsko nadoblast. Da bi Milutin prepre\xc4\x8dil napad Tatarov, je moral za talca na Nogajev dvor poslati svojega sina \xc5\xa0tefana De\xc4\x8danskega._NEWLINE_\xc5\xa0i\xc5\xa1man je kljub temu, da je bilo njegovo kraljestvo neznano dolgo uradno srbska vazalna dr\xc5\xbeava, vladal skoraj neodvisno od srbskega kralja. Vzdr\xc5\xbeeval je dobre odnose z Bolgarijo in politi\xc4\x8dno sodeloval predvsem z njo. Dobre odnose je vzdr\xc5\xbeeval tudi z Nogajem in njegovimi nasledniki. Leta 1301-1302 je dal politi\xc4\x8dno zato\xc4\x8di\xc5\xa1\xc4\x8de ve\xc4\x8d Nogajevim sorodnikom, vklju\xc4\x8dno z njegovim vnukom Kara Kesekom, ki je pribe\xc5\xbeal v Vidin s 3.000 konjeniki in ostal tam \xc5\xa1e po letu 1325.  Tatarski plemi\xc4\x8di so be\xc5\xbeali pred Tokta kanom, ki je leta 1299-1300 porazil in usmrtil Nogaja. Po Nogajevi smrti naj bi se srbski vpliv v Vidinu okrepil._NEWLINE_\xc5\xa0i\xc5\xa1man je umrl na za\xc4\x8detku 14. stoletja pred letom 1308 ali 1313. Kot vidinskega despota ga je nasledil sin Mihael, ki je bil leta 1323 izvoljen za bolgarskega carja, ker je car Jurij II. Terter (vladal 1321\xe2\x80\x931322) umrl brez naslednika. \xc5\xa0i\xc5\xa1man je imel tudi sina Belaurja, vidinskega despota, in Keraco Petrico, mater bolgarskega carja Ivana Aleksandra (vladal 1331\xe2\x80\x931371). _NEWLINE_Bolgarski zgodovinar Bo\xc5\xbeilov je vse \xc5\xa0i\xc5\xa1manove znane otroke v\xc5\xa1tel v Asenovo dinastijo, kar ka\xc5\xbee, da so bili otroci \xc5\xa0i\xc5\xa1manove prve \xc5\xbeene, h\xc4\x8derke Ane Teodore. Sicer pa se vsi njegovi potomci \xc5\xa1tejejo za \xc4\x8dlane \xc5\xa0i\xc5\xa1manove dinastije, ki je vladala v Drugem bolgarskem cesarstvu od leta 1323 do osmanske okupacije na prelomu 15. stoletja.'